DA Den Europæiske Unions Tidende L 187/3

KOMMISSIONENS FORORDNING (EF) Nr. 1017/2004

af 25. maj 2004

om fastsættelse af visse vejledende mængder og af individuelle lofter for udstedelse af licenser for import af bananer til EF i tredje kvartal af 2004 inden for A/B- og C-toldkontingenterne

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), særlig artikel 20, og

ud fra følgende betragtninger:

(1) Ifølge artikel 14, stk. 1, i Kommissionens forordning (EF) nr. 896/2001 af 7. maj 2001 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til EF (2) kan der fastsættes en vejledende mængde, som udtrykkes ved en fast procentdel af de mængder, der er disponible for hvert af de A, B- og C-toldkontingenter, som er fastsat i artikel 18, stk. 1, i forordning (EØF) nr. 404/93, for udstedelsen af importlicenser for hvert af de første tre kvartaler i året.

(2) Oplysningerne om dels de mængder bananer, der blev afsat i EF i 2003, navnlig den faktiske import i tredje kvartal, dels den forventede forsyning og det forventede forbrug på EF-markedet i samme kvartal af 2004, medfører, at der bør fastsættes vejledende mængder for A/B- og C-toldkontingenterne med henblik på at sikre en tilfredsstillende forsyning af hele EF og den fortsatte handel mellem produktions- og afsætningsleddet.

(3) På basis af samme oplysninger bør det i henhold til artikel 14, stk. 2, i forordning (EF) nr. 896/2001 fastsættes, for hvor stor en maksimumsmængde hver importør kan indgive licensansøgning for tredje kvartal af 2004.

(4) Eftersom denne forordning skal anvendes, inden perioden for indgivelse af licensansøgninger for tredje kvartal af 2004 begynder, bør denne forordning træde i kraft straks.

(5) Bestemmelserne i denne forordning skal gælde for importører i Fællesskabet i dets sammensætning pr. 30. april 2004, da der ved Kommissionens forordning (EF) nr. 838/2004 er fastsat overgangsforanstaltninger for import af bananer til Fællesskabet som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer —

UDSTEDT FØLGENDE FORORDNING:

Artikel 1

For tredje kvartal af 2004 fastsættes den vejledende mængde, jf. artikel 14, stk. 1, i forordning (EF) nr. 896/2001, for udstedelse af licenser for import af bananer inden for de toldkontingenter, der er fastsat i artikel 18, stk. 1, i forordning (EØF) nr. 404/93, til:

— 23 % af de mængder, der under A/B-toldkontingenterne er disponible for traditionelle importører og ikke-traditionelle importører i Fællesskabet i dets sammensætning pr. 30. april 2004

— 28 % af de mængder, der under C-toldkontingentet er disponible for traditionelle importører og ikke-traditionelle importører i Fællesskabet i dets sammensætning pr. 30. april 2004.

Artikel 2

For tredje kvartal af 2004 fastsættes den maksimumsmængde bananer, jf. artikel 14, stk. 2, i forordning (EF) nr. 896/2001, som der kan indgives importlicensansøgning for inden for de toldkontingenter, der er fastsat i artikel 18, stk. 1, i forordning (EØF) nr. 404/93, til:

a) 23 % af den referencemængde, der under A/B-toldkontingenterne er fastsat efter artikel 4 og 5 i forordning (EF) nr. 896/2001 for traditionelle importører i Fællesskabet i dets sammensætning pr. 30. april 2004

b) 23 % af den mængde, der under A/B-toldkontingenterne er fastsat og meddelt efter artikel 9, stk. 3, i forordning (EF) nr. 896/2001 for ikke-traditionelle importører i Fællesskabet i dets sammensætning pr. 30. april 2004

c) 28 % af den referencemængde, der under C-toldkontingentet er fastsat efter artikel 4 og 5 i forordning (EF) nr. 896/2001 for traditionelle importører i Fællesskabet i dets sammensætning pr. 30. april 2004

d) 28 % af den mængde, der under C-toldkontingentet er fastsat og meddelt efter artikel 9, stk. 3, i forordning (EF) nr. 896/2001 for ikke-traditionelle importører i Fællesskabet i dets sammensætning pr. 30. april 2004.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 25. maj 2004. På Kommissionens vegne Franz FISCHLER Medlem af Kommissionen

(1) EFT L 47 af 25.2.1993, s. 1. Senest ændret ved tiltrædelsesakten af 2003.

(2) EFT L 126 af 8.5.2001, s. 6. Senest ændret ved forordning (EF) nr. 838/2004 (EUT L 127 af 29.4.2004, s. 52).